google/wiki40b huggingface dataset:
Stanislavas Kania

Biografija

1952–1956 m. dirbo Lenkijos jaunimo sąjungos aparate, 1958–1962 m. – LJDP Varšuvos vaivadijos komitete. 1962–1968 m. buvo LJDP Varšuvos vaivadijos komiteto sekretorius.
1968–1971 m. dirbo LJDP CK Organizacinio skyriaus vedėju, 1971–1980 m. – LJDP CK sekretoriumi. Nuo 1968 m. buvo šios partijos Centro komiteto narys, 1975–1981 m. – Politinio biuro narys. 1972–1989 m. buvo LLR Seimo VI–IX šaukimų deputatas.
1980 m. rugsėjo 6 d. po E.Gereko atsistatydinimo kaip kompromisinė figūra buvo išrinktas LJDP CK pirmuoju sekretoriumi, faktiniu šalies vadovu. Jis nesugebėjo suvaldyti situacijos šalyje augant opozicijos protestams. 1981 m. spalio 18 d. jį pakeitė griežtesnės linijos šalininkas Voicechas Jaruzelskis. Po to S.Kania ryškesnio vaidmens politikoje nebeatliko.
Stefa Naujokienė

Biografija

1981 m. baigė Kauno medicinos institutą, gydytoja.
UAB „Žemaitijos psichikos sveikatos centras“ direktorė, gydytoja psichiatrė.
Lietuvos socialdemokratų partijos Telšių rajono skyriaus narė. Nuo 2011 m. Telšių rajono savivaldybės tarybos narė. 
Lietuvos psichiatrų asociacijos narė, Telšių rajono žmonių su psichikos negalia bendrijos valdybos narė, Telšių moterų bendrijos „Akvalina“ pirmininkė, koalicijos „Moters teisės-visuotinės žmogaus teisės“ valdybos narė.
Sutuoktinis Stasys, vaikai Milda, Gintaras.
Matsija

Matsija (skr. (devanagari): मत्स्य) buvo viena iš šešiolikos regionų-valstybių (mahadžanapadų) senovės Indijoje, egzistuojanti nuo vedinio laikotarpio. Ji buvo Indijos šiaurėje, į pietus nuo Kuru ir Džamunos upės (dabartiniame Radžastane). Valstybės sostinė Viratanagara.
Hotano karalystė

Pavadinimai

Kharošthi bei brahmi raštu rašytuose vietiniuose įrašuose karalystė, kaip ir pats miestas, vadinama Khotana ar Hvatäna. Indijoje sanskritu ji buvo įvardijama kaip Gaustana. Kinų šaltiniuose ji vadinama Jutianu (kin. 于闐, 于窴, 於闐, pinyin: Yutian). Pietiniai karalystės kaimynai tibetiečiai valstybę vadino Li (tibet. ལི་ཡུལ་ ) arba „Raudonųjų gluosnių mišku“ (tibet. ལྕང་ར་སྨུག་པོ་ ), o jos sostinę – Huten ar Huden.

Senovės Hotanas

Archeologiniai duomenys rodo, kad Hotano gyvenvietė buvo gyvenama nuo senovės. Karalystės įkūrimo data legendos laiko 224 m. pr. m. e. Anot legendų, ją įkūrė Indijos Maurijų dinastijos karalius Ašoka. Ši legenda parodo nuo seno egzistavusius kultūrinius ryšius su Indijos subkontinentu. Jie buvo palaikomi per prekybinius kelius per Pamyro kalnus ir Kašmyrą. Jau I a. pr. m. e. Hotano karalius priėmė iš Indijos atėjusį budizmą.
Nuo II a. pr. m. e. Hotanas buvo minimas ir Kinijos šaltiniuose: Jutiano karalystė minima tarp 36 vakarų valstybių. Vėlyvoji Han istorija rašo: „pagrindinis Jutiano karalystės centras yra Sičengo miestas (Jotkano archeologinė vietovė). Ji yra 5300 li nuo Lukčuno ir 11700 li nuo Luojango. Jame yra 32 tūkstančiai šeimų, 83 asmenys ir daugiau nei 30 tūkst. vyrų, galinčių valdyti ginklą“.
I mūsų eros amžiuje Hotanas kovojo su gretimomis karalystėmis, ir pagrindinis jo priešas buvo Jarkendas. 56 m. Jarkendo armija nusiaubė miestą, ištrėmė karalių Juliną ir vietoj jo į sostą pasodino savo brolį Veiši. Tačiau Hotanas atsikeršijo savo priešui ir netrukus konsolidavo valdžią regione, pajungdamas mažus miestus valstybes. Tokiu būdu jis kartu su Šanšanu rytuose dalijosi pietinį Tarimo baseino pakraštį.
Kinijai Hotano kontrolė buvo svarbi, todėl ji užgrobė karalystę 78 m., bet jau 105 m. ši atgavo nepriklausomybę. Dar kartą Hotanas užkariautas 127 m., ir buvo įjungtas į Vakarų teritorijų protektoratą iki pat II a. II pusės. Per šį laikotarpį Hotanas absorbavo gretimą Kerijos karalystę rytuose. Nepaisant Kinijos įtakos, Hotanas aktyviai dalyvavo ir Vidurinės Azijos reikaluose: pvz., minimas Hotano karaliaus dalyvavimą kušanų karo žygiuose Indijoje 127 m..
Peristaltika

Peristaltika – ritmiški žiediški vamzdiškų organų sienelių lygiųjų raumenų susitraukimai, stumiantys organų turinį. Peristaltika būdinga virškinimo traktui, kur susitraukimo bangos prasideda rykle ir baigiasi storosiomis žarnomis.
Virškinimo trakte peristaltiniai susitraukimai prasideda ryklėje, kai ryjami maisto kąsneliai ar gurkšneliai, tęsiasi stemplėje, kol nustumia maistą į skrandį. Maistas stemple paprastai keliauja 8-9 sekundes. Atsidarius įeinamiesiems skrandžio raukams (sfinkteriams) maistas įstumiamas į skrandį. Virškinančio skrandžio sienelės irgi susitraukinėja, tik judesiai kiek kitokie, ir jie maišo virškinamą maistą su skrandžio virškinimo sultimis. Baigiantis virškinimui skrandyje vėlgi peristaltinio tipo susitraukimai įstumia virškinamą košelę į dvylikapirštę žarną. Plonosiomis ir storosiomis žarnomis turinys irgi keliauja dėl peristaltinių susitraukimų. Tuštinimasis taip pat neapsieina be peristaltinių susitraukimų.

Peristaltika kitur

Technikoje naudojami peristaltiniai siurbliai, kurie veikia tuo pačiu principu, tik vamzdyną suspaudžia ne žiediškai susitraukiantys raumenys, o kitokie mechanizmai. Peristaltiniai siurbliai užtikrina, kad siurbiamas turinys nesusisieka su aplinka (neteršia aplinkos, pats nėra aplinkos medžiagų teršiamas arba vertingas turinys tuščiai nedingsta už siurblio ribų).
Litimpeks

Bankroto aplinkybės

G. Preidys, bankininko karjerą pradėjo sovietmečiu Pramonės ir statybos banke, o atkūrus nepriklausomybę kurį laiką iš „Litimpeks“ perėjo dirbti Lietuvos banko vadovybėje, kai ši 1993 m. įvedinėjo litą. Vėliau grįžo į „Litimpeks“. 1995 m. pabaigoje G. Preidį netikėtai suėmė. Jau kitą dieną po jo suėmimo kilo „Litimpeks“ indėlininkų panika, žmonės veržėsi atsiimti pinigų. Todėl valstybė buvo priversta imtis tam tikrų banko gelbėjimo veiksmų. Buvęs valdybos pirmininkas vėliau kėlė versiją, kad su banku susidorota tyčia. Buvo teigiama, kad bankas žlugo dėl specifinių banko klientų. Jų dauguma buvo energetikos įmonės, finansiškai nukentėjusios dėl Rusijos ekonominės krizės, todėl bankui kilo likvidumo problema.
Bankas kelerius metus po tų įvykių dar vegetavo, bandė išgyventi bankų rinkoje, tačiau nesėkmingai. Vilniaus apygardos teismas 1999 m. rugsėjo 13 d. iškėlė bylą. Jo nenorėta nei sujungti, nei reorganizuoti. Kreditoriams jis tuomet liko skolingas apie 180 mln. Lt. „Litimpeks“ banko indėlininkams Indėlių draudimo fondas sumokėjo beveik 15 mln. Lt kompensacijų už prarastas santaupas. Baigiant bankroto bylą teismas nusprendė, kad likusius pinigus reikia pervesti lietuviškam bankui – Medicinos bankui. Bankas likviduotas 2003 m. balandžio 4 d.
Eksuma

Eksuma – Bahamų salyno apskritis, susidedantis iš daugiau kaip 360 salų.
Dėl savo įdomių rifų ir urvų salynas yra patrauklus jachtininkams ir nardytojams. Daugybė puikių paplūdimių ir urvų, taip pat rifų yra Nacionalinio Eksumos žemės ir jūros parko dalis. Pradžioje Eksumoje apsigyveno aravakai ir lukajanai, kurie XV a. buvo pavergti. Iki XVII a. sala buvo negyvenama, ja naudojosi besislapstantys piratai.

Didžioji Eksuma

Didžioji Eksuma yra didžiausia sala, kurios ilgis 60 km, o plotas 72 km². Čia įsikūręs ir didžiausias salyno miestas – Džordžtaunas, kuriame pastoviai gyvena apie 1000 gyventojų. Įkurtas 1793 m. miestas buvo pavadintas Anglijos karaliaus Jurgio III vardu. Per šalia miesto esantį paplūdimį praeina vėžio tropikų ratas.
1793 m. Eksuma buvo apgyvendinta nuo karo bėgančių, ištikimų valdžiai amerikiečių. Su savimi jie atsivežė vilnamedžių, medvilnės plantacijų auginimui. Lordas John Rolle, vienas iš naujakurių, yra svarbi asmenybė salos istorijoje. Mirdamas, 1835 metais, visas savo žemės teises perdavė savo vergam. Atsidėkojant už tai, daug vietų pavadinta jo vardu (pvz., Rollevile ir Rolletown).
FK Ural Ekaterinburg

Istorija

Klubo ištakos siekia 1930 m. Pastaruoju metu įsitvirtino elito lygoje.
Virginijus Strazdas

Biografija

1978 m. baigė Vilniaus inžinerinį statybos institutą, inžinierius – statybininkas. 1997–2007 m. Rokiškio rajono savivaldybės administratorius, administracijos direktorius. Nuo 2007 m. Panevėžio apskrities viršininko administracijos Statybos valstybinės priežiūros skyriaus vyriausiasis specialistas.
Tėvynės Sąjungos narys, 1997 m. ir nuo 2008 m. Rokiškio rajono savivaldybės tarybos narys.
Rokiškio indėlininkų teisių gynimo sąjungos narys, pirmininkas. Žmona Liudmila, vaikai Žaneta, Arūnas.
Rūgutis

Rūgutis (dar Ragutis, Raugupatis, Raugų Žemėpatis) – spėjamas senovės lietuvių raugo, rūgimo (ypač alaus) dievas. Taip pat su juo yra siejami pirmieji duonos kepimo ar alaus gaminimo ritualai. Dievą kiek kitokiais vardais mini Matas Pretorijus, Motiejus Strijkovskis, Jonas Lasickis.
Pavadinimas kilęs nuo žodžio raugai, rūgimas. Teodoras Narbutas jį pavadino Ragučiu ir kildino nuo žodžio ragas, nes senovės lietuviai buvo vaizduojami alų geriantys iš ragų.
Riberalta

Istorija

Miestas įkurtas 1884 m. kaip kaučiuko gavybos centras.
Mesopotamijos žemuma

Mesopotamijos žemuma, Tarpupis – aliuvinė žemuma daugiausia Irake, taip pat nedidelė dalis Irane, Sirijoje ir Kuveite. Susidariusi tarpukalnių įduboje, suformuotoje Tigro ir Eufrato upių slėnių. Pietryčiuose ribojasi su Persijos įlanka. Būdingas plokščių lygumų kraštovaizdis su gausybe ežerų ir druskos lygumų. Vyrauja subtropinės ir tropinės dykumos, upių slėniuose – galeriniai miškai, oazės. Upių slėniuose plyti derlingo aliuvinio dirvožemio sluoksniai. Vystoma drėkinamoji žemdirbystė (kviečiai, ryžiai, medvilnė, datulių palmės), ganyklinė gyvulininkystė. Yra naftos telkinių (Kirkukas, Rumaila). Didžiausi žemumoje esantys miestai – Bagdadas, Basra (Irakas), Abadanas (Iranas).
Mesopotamijos žemumoje iškilo viena seniausių pasaulyje Mesopotamijos civilizacija, čia klestėjo Šumero, Babilono, Asirijos valstybės.
Agnė Gregorauskaitė

Biografija

Tėvai Marijonas Gregorauskas (1908-1995) ir Kazimiera Kymantaitė (1909-1999), vyras Anatolijus Šenderovas (1945-2019).
Mokėsi Vilniaus Salomėjos Nėries vidurinėje mokykloje. 1954-1959 m. studijavo Lietuvos konservatorijoje.
1959-2005 m. Lietuvos valstybinio akademinio dramos teatro (nuo 1998 m. Lietuvos nacionalinis dramos teatras) aktorė.
Sukūrė per 100 vaidmenų teatre, nuo 1946 m. vaidino kino ir televizijos filmuose, radijo pjesėse.
Lietuvos didžiojo kunigaikščio Kęstučio mechanizuotasis pėstininkų batalionas

Istorija

1991 m. rugsėjo 1 d. Jurbarke buvo įkurtas greitojo reagavimo būrys, prie kurio tų pat metų spalio 24 d. prijungus Raseinių greitojo reagavimo būrį, suformuota Jurbarko kuopa. 1992 m. sausio 16 d. prie Jurbarko kuopos buvo prijungta Raseinių kuopa ir suformuoti būsimo Tauragės motodesantinio bataliono pagrindai. 1994 m. birželio 2 d. batalionas priskirtas 1-ajai Lauko kariuomenės brigadai „Geležinis vilkas“. 1996 m. vasario 9 d. batalionas pavadintas Tauragės „Geležinio Vilko“ motorizuotuoju pėstininkų batalionu. 1999 m. gruodžio 1 d. batalionas priskirtas 2-ajai motorizuotajai pėstininkų brigadai „Žemaitija". 1995 m. batalionui buvo įteikta kovinė vėliava su šūkiu „Kovon dėl Lietuvos laisvės ir garbės “. 2000 m. vasario 22 d. batalionas buvo pervadintas Lietuvos didžiojo kunigaikščio Kęstučio motorizuotuoju pėstininkų batalionu.
Mechanizuotasis pėstininkų batalionas taikos palaikymo misijose pradėjo dalyvauti nuo 1995 m.
Nuo 1995 m. iki 2010 m. bataliono kariai dalyvavo taikos palaikymo misijose Kroatijoje, Bosnijoje ir Hercegovinoje, Irake, nuo 2007 m. – tarptautinėje operacijoje Afganistane.
Batalione buvo suformuoti PAG-5 ir PAG-11 kariniai kontingentai Lietuvos vadovaujamoje bendroje civilių ir karių misijoje Afganistano Goro provincijos atkūrimo grupėje NATO Tarptautinių saugumo paramos pajėgų sudėtyje. 2014 m. batalionas pradėjo vykdyti pasirengimą vienerių metų budėjimui NATO greitojo reagavimo pajėgose, kuris prasidės 2015 m.
2016 m. sausio 1 d. batalionas priskirtas naujai formuojamai Lietuvos kariuomenės Motorizuotajai pėstininkų brigadai „Žemaitija“.
Teodorikas Didysis

Valdymas

Juo tapo 493 m. 488 m. įsiveržęs į Italiją, nuvertė Italijos karaliumi pasiskelbusį Odoakrą ir įkūrė ostgotų karalystę su sostine Ravenoje.
Siekdamas sustiprinti centrinę valdžią, paliko galioti Romos valdymo ir įstatymų leidimo institutus. Teodoriko Didžiojo raštinės dokumentų rinkinyje „Įvairenybės“ yra paskelbtas aisčiams adresuotas jo laiškas (tarp 523–526 m.).
Turkijos civilinis kodeksas

Turkijos civilinis kodeksas (turk. Türk Medeni Kanunu), Turkijos Respublikos civilinis kodeksas, pagrindinis Turkijos privatinės teisės šaltinis. Priimtas 2001 m. lapkričio 22 d. Įsigaliojo 2002 m. sausio 1 d. Kodekso pirmtakas - 1926 m. Turkijos civilinis kodeksas. Vienas iš didžiausių skirtumų - paprasta naujojo teisyno kalba. Kodeksą sudaro 1030 straipsnių.
Gazeta Litewska

Gazeta Litewska (liet. Lietuvos laikraštis) – laikraštis, leistas 1804 m. liepos 2 d. – 1805 m. birželio 28 d. Vilniuje.

Istorija

Ėjo du kartus per savaitę lenkų kalba. Informavo apie svarbiausius Europos šalių ir Rusijos politikos įvykius, spausdino įvairias žinias apie Lietuvą, Vilnių, skelbė Vilniaus magistrato priimtus dekretus. Leido priedą „Doniesienia“ (Pranešimai).
Redagavo Gotfrydas Ernestas Grodekas. „Doniesienia“ rengė R. Konryliažas, K. Milkevičius, J. Tomkevičius. Spausdino Vilniaus universiteto spaustuvė. Išėjo 104 numeriai.
Algirdas Ničius

Algirdas Ničius (g. 1929 m. birželio 12 d. Panevėžyje) – lietuvių kino dailininkas, Lietuvos kinematografininkų sąjungos, Lietuvos dailininkų sąjungos narys.

Biografija

1935 – 1941 m. mokėsi Panevėžio 1-ojoje vid. mokykloje, 1941 – 1947 m. – Panevėžio berniukų gimnazijoje, 1948 – 1954 studijavo Vilniaus Dailės Instituto Architektūros fakultete. Žmona Viktorija (g. 1940). Vaikai – Gražina (g.1955), Simona (g.1968), Kristijonas (g.1973).
1954 – 1956 m. buvo Kultūros ministerijos vyr. inžinierius. 1956 – 1982 m. – Lietuvos kino studijos dailininkas-statytojas, 1982 – 1991 m. – vyr. dailininkas.
Bajorai (Luokesa)

Istorija

1664 m. kaimas minimas Videniškių krikšto metrikų knygoje. 1685 m. Molėtų krikšto metrikų knygoje kaimo vardas Bajoriškės. XIX a. dokumentuose kaimas vadinamas Miškiškiais.
Glikolipidai

Glikolipidai – membraninių lipidų molekulės su prie polinio galo prijungta monosacharido arba oligosacharido grupe. Svarbi biologinių membranų sudedamoji dalis.
Glikolipidų randama visų gyvūnų ląstelių membranose, kartais ir membraniniuose organoiduose. Jie sudaro apie 5 % visų membraninių lipidų.

Sandara

Kaip ir fosfolipidai, glikolipidai sudaryti iš dviejų hidrofobinių uodegėlių ir polinio galo, tačiau šie dariniai šioje molekulės dalyje turi vieną ar daugiau monosacharidų grupių, o ne fosfato grupę.

Dėl savo molekulinės sandaros glikolipidai – amfipatiški dariniai ir vandeniniame tirpale sudaro dvisluoksnius junginius.

Vaidmuo membranose

Membranose glikolipidai randami tik išorinėje ląstelės pusėje. Manoma, kad svarbiausia glikolipidų funkcija – tvirtų membraninių darinių (angl. lipid rafts), prie kurių vėliau tvirtinasi struktūriniai baltymai, sudarymas. Be to, glikolipidai apsaugo ląstelės paviršių nuo nepalankių aplinkos sąlygų, pvz., žemo pH ar virškinamųjų fermentų. Tai įmanoma dėl glikolipidų tarpusavio sąveikos, kurios dėka šie dariniai sudaro vientisą sluoksnį ant ląstelės išorinio paviršiaus, patikimai apsaugantį nuo žalingų aplinkos veiksnių.
Įkrauti glikolipidai, pvz., gangliozidai (angl. gangliosides]], padeda ląstelės paviršiuje palaikyti reikiamą krūvį, kuris dažnai turi įtakos įvairiems ląsteliniams procesams (pvz., signalo perdavimui sinapsėje).
Manoma, kad glikolipidai dalyvauja ląstelių tarpusavio atpažinimo procese. Monosacharidų grupės veikia kaip unikalios žymės, kurių dėka panašios ląstelės susiburia į audinius.

Neigiamos savybės

Nors glikolipidai ir labai naudingi ląstelėms, tačiau jie turi savybę bakteriniams toksinams padėti patekti į ląstelę. Pvz., gangliozidas GM1 padeda choleros bakterijos toksinui atpažinti plonosios žarnos ląsteles; dėl to šis toksinas patenka į ląstelių vidų sutrikdydamas vandens įsiurbimą – sukeliamas stiprus viduriavimas.

Gangliozidai

Gangliozidai – glikolipidai su prijungta oligosacharido (polimeras iš kelių cukraus monomerų) liekana.
Abergavenny Thursdays FC

Istorija

Klubas įkurtas 1927 m.
Yra žaidę elito divizione, bet jame neįsitvirtino. Iškrito į žemesnį lygmenį, galiausiai, į regionines pirmenybes.
2013 m. komanda buvo išformuota.
Noumenas

Noumenas (gr. noumenon – tai, kas suvokiama) – filosofinė sąvoka, kurią Platonas (šio termino kūrėjas) vartojo daikto esmės, esančios atskirai nuo reiškinio ir pažįstamos tik protu, reikšme. I. Kanto filosofijoje noumenas – daikto paties savaime sinonimas. Noumenas – fenomeno priešybė.
Atkuriamasis teisingumas

Atkuriamasis teisingumas (angl. Restorative justice – restoratyvinis arba atstatomasis teisingumas) – nusikaltimo aukos ir nusikaltėlio interakcijos, skirtos atkurti teisingumą (orientyras – padėtis, buvusi iki nusikaltimo), teorija. Įtvirtina bei rekomenduoja įvairūs tarptautiniai (Jungtinių Tautų ir Europos Tarybos Ministrų Komiteto rekomendacijos), nacionaliniai teisės aktai.

Modeliai

Egzistuoja įvairūs atkuriamojo teisingumo modeliai – mediacija, visuomenės pasitarimų tarybos, taikintojų tarybos, tradiciniai kaimo arba genties susirinkimai ir kiti. Taikomi penitencinėje veikloje. Populiariausia priemonė – taikinamasis tarpininkavimas (mediacija), kiti alternatyvūs ginčų sprendimo būdai (ADR).

Dabartis

Remiantis Teisės instituto tyrėjų grupės tyrimu, šiuo metu egzistuojantys kaltininko ir nukentėjusiojo susitaikymo modeliai Lietuvos baudžiamojoje ir baudžiamojo proceso teisėje (formos) tik dalinai atitinka atkuriamojo teisingumo koncepciją (tuo tarpu sėkmingai realizuota daugelyje Europos šalių). Pastebimas spartus atkuriamojo teisingumo modelių plėtojimas baudžiamojoje justicijoje, ypač akcentuojant aukos ir nusikaltėlio mediaciją. Užsienio valstybių patirtis rodo, jog prasminga nepilnamečiams, padariusiems nusikalstamą veiką numatyti platesnes galimybes taikyti mediaciją

Studijos

Atkuriamasis teisingumas kaip dalykas yra dėstomas Mykolo Romerio universiteto Socialinės politikos fakulteto penitencinės teisės ir veiklos programos dieninių ir neakivaizdinių studijų magistrantams. Bakalauro studijose dėstoma Atkuriamojo teisingumo pagrindų dalykas. (doc. dr. Rokas Uscila).
MRU SPF yra Teisės ir penitencinės veiklos programos Atkuriamojo teisingumo ir tarpininkavimo specializacija. Tikslas – parengti plataus profilio aukštos kvalifikacijos teisininkus – atkuriamojo teisingumo ir tarpininkavimo specialistus, gebančius padėti išspręsti tarptautinius bei nacionalinius prekybos, šeimos, civilinius, darbo, administracinius ir kitus ginčus bei baudžiamuosius konfliktus.
Specializacijos trukmė – 1,5 metų. Magistro diplome patvirtinama, kad magistrantas baigė Teisės ir penitencinės veiklos magistrantūros studijų Atkuriamojo teisingumo ir tarpininkavimo specializaciją ir jam suteikiamas teisės magistro kvalifikacinis laipsnis.
Jonas Kartanas

Jonas Kartanas (1890 m. sausio 4 d. Aukštosios Kulvos k., Jonavos raj. – 1944 m. liepos 13 d. Vorkutoje) – pedagogas, visuomenės veikėjas.

Biografija

1930 m. baigė Vytauto Didžiojo universitetą. 1913–1915 m. mokytojavo Višakio Rūdos pradžios mokykloje. Pirmojo pasaulinio karo metais pasitraukė į Rusiją. 1915–1918 m. – Penzos lietuvių mokyklos mokytojas.
1918 m. grįžęs į Lietuvą nuo 1918 m. iki 1920 m. dirbo Jonavos pradinėje mokykloje. Nuo 1920 m. iki 1932 m. Jonavos progimnazijos steigėjas ir direktorius, nuo 1932 m. iki 1933 m. Kėdainių gimnazijos direktorius, 1933–1939 m. Šiaulių gimnazijos direktorius, nuo 1939 m. iki 1940 m. ką tik atidarytos Raseinių gimnazijos direktorius.
1940 m. liepos 13 d. kunigų įskųstas už kovą mokykloje su ateitininkais, sovietinių represinių struktūrų suimtas ir ištremtas, dirbo anglių kasykloje.
Pušynpelkė

Pušynpelkė arba Pušynpelkio durpynas – durpynas Lietuvoje, Raseinių rajone, 3,5 km į pietvakarius nuo Lyduvėnų, šalia Radviliškio–Tilžės geležinkelio. Užima 1,14 km². Iš šiaurės juosia Lyduvėnų miškas. Pietuose išteka Upės intakas Alėja.
Nenusausintos raistinės aukštapelkės durpių sluoksnio vidutinė storymė 3,8 m, didžiausia – 7,6 m. Durpių vidutinis susiskaidymas 16 %, peleningumas 2,1 %.
1973 m. Tytuvėnų durpių įmonė Pušynpelkėje pradėjo durpių kraikui kasybą. Durpės kasamos ir dabar. Artimiausia gyvenvietė – Šienlaukis.
Jonas Mazelaitis

Jonas Mazelaitis (1907 m. spalio 14 d. Benekainys, Gardino gubernija – 1994 m. balandžio 30 d. Vilnius. Palaidotas Sudervės kapinėse) – Lietuvos mikologas, biomedicinos mokslų daktaras.

Biografija

1931–1935 m. studijavo Vilniaus Stepono Batoro universitete. Dėl sunkių materialinių sąlygų, mokymo sistemos ypatumų bei kilusio karo studijas teko nutraukti. 1946 m. baigė Vilniaus universitetą. 1952 m. apgynė disertaciją „Valgomųjų grybų savitarpio ryšys su aukštesniųjų augalų bendrijomis“, biologijos mokslų kandidatas.
1940–1946 m. mokytojavo Vilniaus Kunigaikštienės Birutės mergaičių gimnazijoje, 1946–1947 m. Vilniaus I berniukų gimnazijos direktorius. 1951–1959 m. Biologijos instituto jaunesnysis mokslinis bendradarbis. Čia jis pradėjo tyrinėti makroskopinius grybus. 1959–1988 m. – Botanikos instituto mokslo darbuotojas, 1959–1961 m. šio instituto mokslinis sekretorius, 1961–1983 m. Sporinių augalų sektoriaus vadovas.

Mokslinė veikla

Mokslinių tyrimų svarbiausia sritis – Lietuvos aukšliagrybūnai (Ascomycota) ir papėdgrybūnai (Basidiomycota). Paskelbė daugiau kaip 100 mokslinių straipsnių.
Dviračių krosas

Dviračių krosas (angl. cyclocross, CX) – dviračių sportas, kuriuo ne sezono metu užsiima plento dviratininkai, kad neprarastų savo įgūdžių. Šis sportas populiariausias plento lenktynių lyderių šalyse – Belgijoje ir Prancūzijoje.

Varžybos

Lenktynės dažniausiai vyksta rudenį ir žiemą, o Pasaulio taurės varžybos dažniausiai vyksta nuo rugsėjo iki sausio mėn. Rungtynės vyksta 2-3 km ilgio rate. Trasose naudojami į plentinius panašūs dviračiai.
S. Daukanto atminimo ąžuolas

Simono Daukanto atminimo ąžuolas – atminimo ąžuolas Vilniuje, senamiestyje, pasodintas Lietuvos švietėjo S.Daukanto garbei. Tai paprastasis ąžuolas (Quercus robur), augantis S. Daukanto kieme prie Vilniaus universiteto Filologijos fakulteto. S. Daukanto atminimo ąžuolas nuo 1996 m. gegužės 29 d. yra Vilniaus miesto savivaldybės saugomas botaninis gamtos paveldo objektas.

Istorija

S. Daukanto ėjimas pėstute iš Žemaitijos į Vilnių buvo paminėtas ąžuoliuko pasodinimu – iš jo gimtinės. Tai parodo, kaip Daukantas norėjo mokytis Vilniaus universitete. Šis ąžuolas dabar puikuojasi Vilniaus universiteto kiemelyje. Jis pasodintas universiteto 400 metų sukakties proga, tačiau pirmasis neprigijo, teko persodinti Sirvydo kieme, o Daukanto kieme sodinti antrąjį. Tačiau neprigijo ir tas, vėl perkeltas į Sirvydo kiemą, kur abu jie auga puikiai. Tad dabar kieme augantis ąžuolas yra jau trečiasis.
07 Vestur

Istorija

Klubas įkurtas 1993 m. sujungus Vagaro salos komandas MB Miðvágur ir SÍF Sandavágur. 1998 m. prie jų prisijungė SI Sorvagur klubas, bet visi klubai 2004 m. išsiskyrė, o FS Vágar buvo įkurtas kaip atskiras klubas. Pastarasis 2007 m. lapkritį vėl susijungė su SI Sorvagur klubu ir šįkart pasivadino 07 Vestur (pažymint Vagaro salos geografinę padėtį 7 ° vakarų ilgumos).
Antakalnio seniūnija

Dalys

Antakalnio seniūnija apima šias miesto dalis:
Aukštagiris ·  Aukštieji Karačiūnai ·  Antakalnis ·  Antaviliai ·  Baniškės ·  Didieji Pupojai ·  Dvarčionys ·  Galgiai ·  Kalnai ·  Kairėnai ·  Liepynė ·  Mažieji Pupojai ·  Meiriškės ·  Mileišiškės ·  Pečiukai ·  Pylimėliai ·  Sapieginė ·  Saulėtekis ·  Smėlynė ·  Šilas ·  Šilėnai ·  Turniškės ·  Vaguva ·  Valakampiai ·  Veržuva (Aukštoji ·  Žemoji) ·  Vinciūniškės ·  Vismalai ·  Vismaliukai ·  Vyriai ·  Žemieji Karačiūnai.